Šesnaestogodišnjak iz Splita od svoje 13 godine služio je mise s drugim svećenicima, ispovijedao je, pričešćivao te polagao ruke na vjernike koji su padali u trans. Mladi Splićanin je u stanu imao i improvizirani oltar te su mu i tamo dolazili pobožni vjernici, donosi Provjereno Nove TV.



Kako mu je to pošlo za rukom? Tko su svećenici s kojima je služio mise? Mladić je stao je pred kamere i obećao da će govoriti istinu, ali i rekao kako ipak ne može sve otkriti.

Za svoj početak takozvanog bogoslužja krivi ne toliko sebe, jer je on žarko želio postati svećenik, već dva poznata svećenika karizmatika.

''Sve je počelo od situacije kad sam prvi put otišao u Šurkovac. Od tada je sve počelo. Pružila mi se prilika da pričešćujem i onda sam na jedan način iskoristio da uđem u svećenički krug i tako je sve počelo'', kazao je.

"Mislite li vi stvarno da sam ja sa svojih 13, 14 godina bio na oltaru bez nečijeg pokroviteljstva? I da moja priča jest lažna, a nije, zbog čega su onda svećenici dopuštali da radim stvari koje sam radio?" rekao je za Provjereno 16-godišnji lažni svećenik.

S bakom je otišao na hodočašće u BiH, gdje je ministrirao na misi, a dvije godine kasnije počeo je sa svojim svećeničkim poslom.

"Svećenstvo je otprilike nastupilo godinu-dvije kasnije, nakon svega toga. Ja sam kod Roze otišao prvi put u rujnu 2017. godine... tako da sam već onda izgledao zrelije za svoje godine. Nakon toga sam se vratio u Split, vratio s njim.

Drugi put sam također išao s njim u Trst. Drugi put je imao priliku vidjeti moju osobnu. Moja je osobna cijelo vrijeme stajala na stolu, on ju je u mogao bilo kad vidjeti. Sva braća koja su bila tamo, koja su bila članovi njegove zajednice, bili su uvjereni da ja imam 26 godina i da sam ja svećenik. Ja sam šutio", priča, a na pitanje zašto, odgovara da mu je biti svećenikom oduvijek bila želja te da je iskoristio priliku koja mu se pružila.

Karizmatik i egzorcist iz Trsta često je punio novinske članke zbog krikova koji dolaze iz njegove crkve. Upravo je u toj crkvi maloljetnik prvi put služio misu, ispovijedao, polagao ruke. Čitavo to vrijeme 16-godišnjak je nosio svećenički habit. "Zato što sam većinom bio u nekakvoj službi i išao u Trst slavio mise. U Trstu sam cijelo vrijeme bio u tome", priznaje.

''Vjerujem da imam darove Duha Svetoga koji se zovu karizme. Njih sam dobio u Šurkovcu preko polaganja ruku, odnosno preko molitve za izlijevanje darova Duha Svetoga. Ja sam tada dobio određene karizme koje sam dalje nastavio koristiti. To je dar ozdravljenja, dar molitve u jezicima i ostale stvari koje su karakteristične za sve to'', objasnio je.

U stanu s bakom napravio kapelicu

U svim njegovim hodočašćima u pratnji mu nisu bili ni mama ni tata, već baka. ''Roditelji ništa nisu znali. Roditelji su inače rastavljeni. Mama živi na svoju stranu, otac na svoju. Nisu vjernici, tako da i ono malo vjere što su dobili, jedno i drugo su izgubili'', rekla je baka Mirjana Ugrina.

Maloljetni je svećenik međutim pun vjere, kao i njegova baka, pa su čak i u stanu napravili kapelicu.

''Mise u Splitu u stanu su se u principu odvijale nakon mog povratka iz Trsta kad ja jednostavno tamo više nisam išao. Onda su se mise počele događati ovdje. Kaleže i ove ostale stvari dobio sam na poklon od jedne gospođe koja je bila obiteljska prijateljica. Habiti i ostale stvari mogu se naručiti preko interneta. Praktički ih može naručiti bilo tko. Bilo tko može doći u dućan sakralne radnje i kupiti hostije. To je najmanji problem'', ispričao je.

Otkrio je kako je napravio oko 60 egzorcizama.

I da je sve to radio, svjedočili su mnogi vjernici na hodočašćima, a i oni koji su mu dolazili u stan. Svi ti ljudi na društvenim mrežama počeli su širiti fotografije i videouratke tek kad su saznali da je njihov fratar maloljetan. Optužili su ga da je uzimao novac. On pak tvrdi da nije. ''Novac nikada od nikoga nisam uzeo. To je isto laž. Ljudi ako su davali novac, davali su za mise. Imam jedino dva slučaja osoba koje su mi platile svete mise, a i te su mise na kraju odslužene kod pravog svećenika'', tvrdi za Provjereno.

Bakina verzija o novcu, doduše, nešto je drukčija.

''Ne, novac bi on uzimao kad bi mu netko turnuo. 50 ili 100 kuna, a sve ono što je on uzimao, što bi on meni kazao da je uzeo, posudio, tisuću ili dvije, to sam ja bila prisutna kad je on vratio. Ili bih vratila ja ili bi mi rekao da je nekome dužan. Čak je habit, franjevački, žena mu je dala novce, 2600 kuna. Na kraju je tražila od njega novac. On nije htio reći što je kupio. Ja sam ženi vratila novce'', ispričala je baka.

Prestao kada je navršio 16 godina

Jedina koja je pristala razgovarati s ekipom emisije Provjereno jest žena je koja je svjedočila tim misama u kućnoj radinosti, koja mu je i sama dala novac za misu zadušnicu. ''Uvijek su baba i on kukali da nemaju, žicali za cigarete. Dovede te pred gotov čin da mu moraš dati za cigarete'', ispričala je.

Tu priča postaje još bizarnija. Stan u kojem su se održavale mise nije u vlasništvu njegove bake, ali u istoj zgradi, u stanu pored njegove bake također je kapelica u kojoj su se držale mise. ''Bilo mi je čudno, imala sam sumnje. Nisam znala. On je nama rekao da nikoga ne smijemo pitati, da je to u tajnosti'', kazala je vjernica.



Nevjerojatno je da je dijete u habitu radilo ozbiljni svećenički posao, i to ne na dan, dva, mjesec, već godinama, da ima svu opremu u stanu koja nije jeftina, pa čak se slikao i u biskupskoj odori. Je li zaista prevario poznate karizmatike kako bi lakše manipulirao vjernicima?

On tvrdi da nije, iako godinama ne odlazi u Šurkovac, a ni dulje se vrijeme nije pojavljivao u Trstu. ''Ne mogu dobiti nikakvu crkvenu kaznu kao što je ekskomunikacija, izopćenje, nikakve druge kazne jer u Katoličkoj Crkvi kad čovjek napuni 16 godina života, on postaje crkveno punoljetan i kao takav mora odgovarati za svoje postupke koje napravi u crkvi'', objasnio je. Tvrdi da i ne održava mise u bakinu stanu, prestao je čim je navršio 16 godina.

Sada priča postaje još bizarnija. Tvrdi da ima zaštitu iz samog vrha. ''Postoje stvari koje su javna tajna, a znaju se. Primjerice, da u crkvi ima i pedofilije i homoseksualizma i ostalih stvari. To su stvari koje sam ja sve doživio na vlastitoj koži'', rekao je. No kada ga je ekipa emisije Provjereno pitala da im svoje tvrdnje i potkrijepi dokazima, to se nije dogodilo. ''Pa, gledajte, ja sam imao konkretan dokaz dok od tih istih ljudi nisam dobio zahtjeve da promijenim broj mobitela, svoj mobitel, da izbrišem te stvari jer ako upadnu u probleme oni, samim time ću u probleme upasti i ja.

Molili su me i od mene su tražili da promijenim broj mobitela, što sam ja, na kraju krajeva, i napravio. Imao sam određene poruke eksplicitnih sadržaja, slike, njihove zahtjeve, poruke je li mi bilo dobro i ostale stvari'', tvrdi.

Ispričao se vjernicima

Nakon što je stvar eksplodirala na internetu, lažni fratar ispričao se vjernicima i rekao kako je svoj oprost tražio u Splitsko-makarskoj nadbiskupiji. Oni su to potvrdili, no ne baš onako kao što on tvrdi. ''Točno je da je navedeni razgovarao s predstavnicima iz Nadbiskupije te je, nakon što su ga upozorili na neprihvatljivost ponašanja zbog dovođenja u zabludu drugih, obećao da će sa svime prestati te se ispričao. Ni prije ni nakon toga susreta s njime nije bilo kontakata'', kazali su iz Nadbiskupije.

Može li zaista netko doći, obući habit i uvući se u vođenje mise na oltara, i to s 13 godina? Ekipa emisije Provjereno upitala je karizmatika iz Šurkovca za lažnog svećenika. ''On se često pozivao na moje ime da bi lakše mogao manipulirati ljudima. Čak je imao i moj lažni profil na Facebooku. Nekoliko puta sam ga pismeno upozoravao da prekine s tim glupostima. On nikoga nije slušao. Radio je po svome. Kod mene je bio samo jedanput s ostalim hodočasnicima. Imao je habit. Predstavio se kao student teologije'', odgovorio je karizmatik.

Sudeći po slikama mladića kada je imao 13 godina, teško biste mu povjerovali da je student teologije. I nije to jedino što je čudno u odgovoru. Naime, napisao je neistinu da je lažni svećenik bio kod njega samo jedanput. ''To nije istina. Ja nisam bio samo jednom. Bio sam više puta i o tome može posvjedočiti voditeljica hodočašća i brojni hodočašnici koji su išli u Šurkovac'', tvrdi lažni svećenik.

Tome svjedoče i galerije slika na samoj stranici Šurkovca s različitim datumima i godinama. Sada se postavlja pitanje čemu to. Ekipa emisije Provjereno o svemu je upitala i karizmatika iz Trsta i dobila odgovor kako su oni pak sve prijavili crkvenim autoritetima kada su počeli sumnjati u njegov identitet.